有適
作者：釋文珦
朝代：宋

paragraphs: 破屋無兄弟，拙者所棲息。
衡門未嘗啟，聲利詎能迫。
資身不求備，百事遂省力。
糞埽皆可衣，草木皆可食。
春來有餘暇，手種豆一席。
秋深葉黄隕，霜莢漸開拆。
收歸籬落間，早晚自剝擊。
藏之於瓶罌，粒粒堪愛惜。
窮冬火鑪頭，時喚山猿喫。
猿去吾亦眠，巖房愈幽寂。
口誦寒山詩，頭枕麻衣易。
于以陶性情，終然遠憂責。
頗謂貧非病，更覺損勝益。
與其稱楩柟，未若作樗櫟。
傍人莫相問，老子方有適。